khistorydata/jeongjo-sjw-relations huggingface dataset:
정조 0년 · 강
惠慶宮進獻節目。命待各道貢獻啓下。
정조 0년 · 목
敎曰。 惠慶宮。各司進獻戶曹節目。今始厘正。待各道貢獻禮曹節目啓下。一體正書內入。俾無混淆之弊。
정조 0년 · 강
命告訃請諡兼陳奏使。下批。
정조 0년 · 목
敎曰。予意已諭于領相。而今番使事。與初料大異。請諡之行。旣兼承襲。又兼 追崇奏請。其所周旋異域之責。不輕而重。且耆社相臣。萬里炎天。屢朔跋涉。良足關心。至於留館後事。尤不可預料遲速。不可不及時變通。方今時原任大臣。無無故者。如奉朝賀則。自前猶有拜相之例。況此莫重專對之事乎。其在靡醘之義。決不敢以無例而趑且者。洪奉賀。身係休戚。勢難遠離。奉朝賀金致仁。特拜西樞。今日政官牌招。只此擧行。以告訃請 諡請承襲兼陳奏使。下批。
정조 0년 · 강
以趙明鼎。李徽之。爲知春秋。吳載純。李在協。爲同春秋。李命勳。爲副校理。朴在源。吳大益。爲修撰。幷口傳也。
정조 0년 · 강
領議政金陽澤。上箚辭職賜批。
정조 0년 · 목
箚略曰。日昨筵席。伏承議政除命。非分之職。豈敢承當。而莫重議 諡。不容少緩。㒹倒出膺。叨此萬不堪承之首席。雖欲强策。立見其必敗。昨年大病之後。餘症頻發。精爽漸耗。將何以管事務之煩乎。乞垂俯諒。亟許鐫免。批以。卿以先卿之子。事我 先大王。逮予嗣服。首登揆席。予之所以倚卿者。奚但取卿雅量淸操意。蓋出於與共休戚。然卿之美恙。尙未蘇健。予豈可責之以筋力爲事哉。卿其安心臥閤論道。弘濟國事。以副予小子側席之望。仍命遣史官傳諭。
정조 0년 · 강
命三都監都提調。總護使。兼察。
정조 0년 · 목
敎曰。 追崇上 諡。封 陵。封 園。三都監。幷設於 國葬都監。則都提調提調。別無更爲擬望之事。以總護使。兼察都提調之任。三房堂上。亦皆兼察。以此單子啓下。都廳郎廳。亦爲準此例單子啓下。
정조 0년 · 강
飭侵虐貢人之弊。
정조 0년 · 목
敎曰。工判所奏。承傳色望炬變爲杻木。已是法外。則一束之捧。斤兩殆無限節云。必是中官操縱之致。此後嚴加申飭。俾無如前之弊。不有飭敎。若復貽弊於貢人。當該承傳色中官。焉逭罪罰。以此分付內侍府。又聞各司進排之時。其所侵虐於貢人之端。不一而足云。似是下吏之作奸。而有此飭敎之後。若不懲畏。則勿論上司。不飭堂郞。自有當律。自政院招致各司卽官。皆令聽傳敎。如有犯者。令該曹草記論罪。
정조 0년 · 강
命多人廳熟設除減。
정조 0년 · 목
敎曰。前日。大殿多人廳進排熟設。燒木爐炭。問于該掌。凡係宮人頒賜者。則戶曹之米饌。旣已移屬。此意異同。自明日移付於 大妃殿。新定式加進排名色中事。分付工曹。今則大殿旣革內人供上之召。大殿多人廳。工曹進排中。屬於內人貢上者。自今永爲除減。今番新設循舊可也。多人柴炭文書之胡亂。專由分丹分斤移內移外之致。其中別軍職廳。及弓矢人炊飯木。此是外掌者。今後自工曹直爲分給。此外又有水剌所用燒木云。而旣有水刺間。則又安用多人廳爲哉。只水剌所用燒木數爻。問于該掌。移送水剌間。其餘多人廳熟設。一倂除減。以補一分國用事。分付該曹。
정조 0년 · 목
敎曰。予欲下敎而未果。見此定式。其所磨鍊。太涉無義。猶屬存羊之意。雖不全減。當此經費告乏之時。不緊上下。其宜節省。各殿司鑰一年應下及限年改備。移御時上下條中。一年應下。 大妃殿甲小次五分二減爲六分一。 惠慶宮則甲小次五分二減爲七分一。中宮殿則甲小次五分二減爲九分一。而限年改備。 大妃殿則三年一改。改以四年一改。 惠慶宮則五年一改。中宮殿則四年一改。改以六年一改。移御時各殿排設木。 大妃殿則減十分三。 惠慶宮則減十分五。中宮殿則減十分七。其他排設。準此例各殿參酌差等事。定式施行之意。分付戶曹。
정조 0년 · 목
告訃使請 諡請承襲兼陳奏使金致仁。副使鄭昌順。書狀官李鎭衡。幷單付。
정조 0년 · 목
陽澤曰。　大妃殿氣候若何。予曰。有感候。頗 靡寧矣。予謂金漢耆曰。今日承 候。則症候何如。漢耆曰。有咳候且有膈間凝滯之候矣。予曰。諸醫議定 王大妃殿進御湯劑可也。陽澤曰。俄以文字略陳衷情矣。予曰。卿之所辭。誠過矣。予曰。聞領相所奏。纂輯廳方帶館職者。勢難兼察云幷許遞玉堂有窠代。以無故人口傳備擬。陽澤曰。鄭履煥終不入來。當有申飭矣。 敎曰。藝文應敎鄭履煥。除拜之後。無意膺命。纂輯之任。何等重大。而亦不出脚。事體極爲未安。推考。牌招察任。
정조 0년 · 강
王大妃殿進御蔘香散。今姑停止。正氣散本方中。加人蔘桂枝各一錢。命三貼煎入。
정조 0년 · 강
召見戶工判。文衡。校正堂上于廬次。校正堂上具允明。蔡濟恭。戶曹判書具允鈺。工曹判書金鍾正。大提學李徽之。
정조 0년 · 목
允明曰。 御製開刊八十件。似太多。以五十件爲定。五件奉安於五處史庫。六件內入。餘數頒賜何如。予曰。依爲之。予謂大提學李徽之曰。奏文何以爲之。徽之曰今方構思矣。予曰。遣辭。當以 大妃殿以 先朝之意爲請。何時事。可爲引據乎。徽之曰。 德宗追崇時事。似可爲引。而此是 皇明時事。今爲引據未知其何如矣。予謂濟恭曰。 皇明時事。今以爲引何如也。濟恭曰。頃年陳奏。時亦以明朝爲引矣。予曰。文衡製出奏文。後以草本入之。
정조 0년 · 목
敎曰。今番使事。關係甚重。特命卿者。予意不淺。噫。卿受遇於 先大王。位至三事。在卿報效之道。捨此往役之事奚以哉。卿之多少情勢。便是水流雲空。決不可復事云云。予不多誥。卿其安心勿辭。卽爲謝命。仍爲入侍。聽予面諭事。史官傳諭。
정조 0년 · 강
命兩都留守在京者。祗受密符。
정조 0년 · 목
敎曰。在京留守。不必發送宣傳官。徒煩廚傳。兩都留守在京者。其令入來。祗受密符事。分付。
정조 0년 · 강
以鄭履煥爲副提學。
정조 0년 · 목
敎曰。昨聞大臣所奏。藝文應敎鄭履煥。以其罕有之職。不能遽然行公云。事勢似然。當初命差卽是振文風之意。則其爲振作。不必在於行公與否。且聞東壁久任。至於十年之久云。合有擢用之道。藝文應敎鄭履煥。堂上窠中。問于大臣。加望口傳擬入。
정조 0년 · 강
判府事金致仁。上疏乞遞陳奏使之任。賜批。
정조 0년 · 목
疏略曰。臣之得有今日。秋毫皆 先大王賜也。以臣萬死之罪。反侈三字之銜。臣雖無狀。亦何忍廁跡於朝請以外之地。況玆使事。關係至重。假使臣名在朝籍尙不堪擬議今忽以國朝所無之例遽加釁累廢退之身。衷情之抑塞。身計之謬敗。有未暇言。其於傷國體而駭聽聞。何哉。未死孤臣。追 先朝不世之遇。當初服哀遑之日。中夜不寐。有淚沾襟。苟有可以拚棄軀命。少裨國家者。不避湯火。卽臣至願。而至若職事之召。義同虞旌。死不敢進。伏乞亟寢成命。批以今有特命。非爲卿也。實爲國事。卿試思之。目今使事緊重。此豈卿控辭之時乎。俄者敦諭。已悉予意。而卿若念 先大王眷顧之恩。則不待予言而必欲效勞於此矣。方且側席待卿入來。卿須體君臣之大義。顧國家之重事。卽起造朝以副予意焉。仍命承旨傳諭。
정조 0년 · 강
黃海都事李顯模。上疏請寢 山陵改奉審之命。命還給。
정조 0년 · 목
疏略曰。臣伏聞 因山。遵 大行大王遺志。將以弘陵虛右之兆。爲定矣。繼伏聞傳旨下者。有別處改奉審之擧。臣雖未知地家所以異論者由何。而恐非王者之所宜惑也。況伏聞 先大王所以爲今日地預慮而素處。至爲詳遠。則在殿下其承之道安可捨而他求乎。噫。風水之設。聖人之所不道也。聖莫如周公。而周公之所不言。孝莫如孔孟。而孔孟之所不言。臣謂葬親。如周公孔孟。斯可矣。兩漢亦無以術家說。葬其親者。而君子不以爲不孝。上下安寧。累百歲不絕。自六朝以來。堪輿禍福之術而文之以安措體魄之說。擧世靡然。而君子不以爲益孝。子孫之延長。又不及古。而至于今。流弊滋甚。臣伏覩殿下每事必求是當。不能自安於後世苟常之事。而乃於此。猶未免習俗之累。竊恐以殿下之聖明。尙有所未及思也。伏願亟收看山之命。斷以 弘陵爲定。嚴禁地家。使不得惑世誣民。○敎曰。蒭蕘畢陳。不害爲美事。而事係莫重。則固當審愼。今此李顯模之疏。全昧本事。章皇爲說已極無嚴。 長陵洞口。旣是先定處。則獨非 先大王遺敎乎。廣招術士。博訪名山。亦有程朱之定論。則豈可謂之聖人之所不道乎。今者看審之命。斷自予意。故頃日之責退相地官。卽罪荊大聲之意也。事當嚴處分。而似是坐於不讀書之致。何足深誅。原疏給之。其令更究朱夫子山陵議狀可也。仍敎曰。黃海都事李顯模汰去。
정조 0년 · 강
延福殿 御筆題額。命鐫揭。
정조 0년 · 목
敎曰。 延福殿移奉後。依 先朝受敎。 懿昭廟移奉。 延福殿初奉安處。聞有 御筆題額云。此亦依 受敎鐫揭事分付都監。
정조 0년 · 강
彰義宮潛邸 影幀。 懿昭廟前奉處命移奉。
정조 0년 · 목
敎曰。 懿昭廟移奉後。依 先朝受敎。彰義宮潛邸所奉 影幀。移奉 懿昭廟前奉處。儀仗床卓。都監堂上。追後入侍。稟定。
정조 0년 · 강
追崇都監册寶。護匣外櫃。命取用。
정조 0년 · 목
敎曰。今番 追崇都監册寶造成時。寶則護匣朱盝。册則外櫃。皆依頃日 太廟上號時例。西庫所藏餘件取用。 封園都監册卽。護匣朱盝外櫃取用一節。亦依頃日 孝章宮賜號時例爲之。幷勿新造事分付兩都監。 追崇都監祭器。亦當造成而不必幷爲新造。 本廟祭器。不足數爻。以戶曹所藏者。取用。此外又有不足之數。則始許鑄成事。一體分付。目今工役甚繁。耗費又多。言念經用。可謂憂歎。申飭都廳及各房郞廳。凡百擧行。務從節省。亦爲分付。
정조 0년 · 강
景慕宮改 題主。命勿爲磨鍊。
정조 0년 · 목
敎曰。 景慕宮上 諡後。宜有改 題主之節。而當初 題主。旣是 先朝御筆。則不敢洗改。依近年 太室上 諡例。改 題主一節之目。勿爲磨鍊事。分付該曹。
정조 0년 · 강
遞同春秋吳載純。以趙載俊代之。
정조 0년 · 목
敎曰。同春秋吳載純。以其親病不得進詣云。許遞。其代。卽爲口傳擬入。待下批肅命。其令明朝進去。
정조 0년 · 강
召見營建堂上具允鈺。都廳鄭民始于廬次。
정조 0년 · 목
允鈺曰。 御齋室以何處爲之乎。予曰。 御齋室以 徽寧殿齋室仍用。
정조 0년 · 강
以李溎爲大司憲。口傳也
정조 0년 · 목
敎曰。 王大妃殿。有 未寧之候。自今日藥房三提調。本院直宿。仍卽入侍事。分付藥房。
정조 0년 · 강
召見藥院三提調于廬次。都提調金陽澤。提調徐命善。副提調洪國榮。
정조 0년 · 목
陽澤曰。 王大妃殿 未寧之候。不勝伏慮。予曰。焦悶矣。陽澤曰。兵曹參知金漢老。請使之直宿。予曰。兵曹參知金漢老。差備近處直宿事。分付。
정조 0년 · 강
命本院稍遠。藥房直宿移設於藝文館。校正廳以尙衣院爲之。
정조 0년 · 강
王大妃殿進御加味正氣散停止。加味人蔘養胃湯。加桂枝一錢五分。命煎入。
정조 0년 · 강
命江都史閣實錄考出。
정조 0년 · 목
敎曰。聞都提調所奏。儀軌無可考之例云。 德宗大王 追崇時實錄。自 追崇議禮時至袝 廟祧遷時事實。春秋館堂郞。明朝進詣江都史閣。詳細考出回奏事。分付。
정조 0년 · 강
命廷候進去承旨。重推。
정조 0년 · 목
敎曰。廷候處所。以肅拜處所爲之者。以其隨差備門故也。肅拜旣於廬次外爲之。則廷候宜無異同。聞今日廷候。非差備門爲之云。此後政府知悉。雖在倉卒。亦是政府之失。大違體例。則喉院之臣。不能據例。難免疏忽。廷候進去承旨。從重推考。
정조 0년 · 강
召見 山陵看審諸臣于廬次。都監堂上洪樂性。尹東暹。李重祜。錦城尉朴明源。地師金基良。李衡允。
정조 0년 · 목
更爲初看審後入來也。○予問基良等曰。往審諸處則何如。基良曰。癸坐丑坐。皆無欠處。而年運不利。乙坐則水勢與 弘陵無異矣。予曰。 弘陵何如。基良曰。別無欠處。而腦似不正。又後脫矣。予曰。用與不用。詳細奏之。基良曰。乙坐。則後欠主脈矣。予曰。然則乙坐。似無可論。當更求他處矣。予問衡允曰。金基良所奏 弘陵後脫之言。何如。衡允曰。果如基良所奏矣。予曰。頃日何不奏之。而再次看審後。今始奏乎。衡允曰。初則惶悚不敢盡達矣。予曰。西邊看審處。有幾處乎。鳳漢曰。坡州則不好。而長湍則好矣。予曰。明日。會諸地師。詳聞好矣。
정조 0년 · 강
遞同春秋趙載俊。
정조 0년 · 목
敎曰。聞領相所奏。明日進去春秋館堂上。帶臺職掣礙云。同春秋趙載俊。本職許遞。其代口傳擬入。
정조 0년 · 강
命三軍門畵送度支錢。以銀取用。
정조 0년 · 목
戶曹判書具允鈺啓言。頃日。領相以三軍門錢萬兩。依例請得畵送於度支矣。聞訓局前例。則以銀子送來云。今番亦以銀子四千兩。準錢萬兩數。請依例取用。從之。
정조 0년 · 강
命使行方物。另加擇送。
정조 0년 · 목
敎曰。俄者戶判入侍之時。欲爲下敎未果。使行方物中。紙地綿紬等屬。長廣厚薄。比古不似。貽笑他國云。今雖猝難如舊。亦不可一味循常。今番使行。另加擇送事。預爲分付。俾無臨時窘速之弊。
정조 0년 · 목
予曰。 王大妃殿患候。終無向勝之節。誠爲焦悶矣。昨日膈氣少降之後。又有煩鬱之症。不能 寢睡。何以則爲好耶。令醫官議定繼進湯劑也。醫官方泰輿等曰。此等感候未及和解之致。今日以養胃湯繼進似好矣。
정조 0년 · 강
王大妃殿進御加味人蔘養胃湯一貼。命煎入。
정조 0년 · 강
命兵曹參知金漢老。自今日勿爲直宿。行副司直金漢耆。直宿。
정조 0년 · 강
汰兼春秋白鳳周。
정조 0년 · 목
敎曰。雖是兼春秋。旣以左右史入侍。則特敎外。左史之使右史出去。殊失筵體。兼春秋。白鳳周汰去。
정조 0년 · 강
以金文淳爲大司成。前望也
정조 0년 · 강
命相地點下處。都廳一員。率地師進詣。看審。
정조 0년 · 목
敎曰。相地點下處。此非初看審。都廳一員。率地師進詣。看審以來。
정조 0년 · 강
以鄭履煥爲承旨。中批也
정조 0년 · 목
敎曰。數昨敦諭。備悉予意。至解總護之任。謂卿造朝當在不日。書啓之到。大失所圖。近因 山陵有事。荒迷之中。加以用心。且因 王大妃殿欠寧之候。日夕焦遑。雖未及卽爲回諭。其所虛佇之望。何嘗少弛于中。且其本事。予已洞知。於伊時科次侍坐之時。卿何嘗一毫有意於其間乎。大抵此事。不在多辨。卿以黃扉舊臣。豈可呶呶於此等情外之言乎。卿須體此至意。安心造朝事。偕來史官傳諭。
정조 0년 · 강
召見大臣三司。請對諸臣于廬次。領議政金陽澤。右議政李溵。執義金樂洙。司諫洪彥喆。掌令申昕。金鍾善。持平沈基泰。獻納李枰。校理鄭宇淳。正言沈商賢。修撰朴在源。
정조 0년 · 목
陽澤曰。厚謙之罪逆。若是貫盈。公議之始發。亦太晩矣。伏願速正邦憲。溵曰。厚謙之罪逆。已著。不可一時置之於覆載之間。夬決聖斷。敎以。當初靳允。予意在焉。大臣三司。請對討罪。恭默之時。有難多言。鄭厚謙。施以遠竄之典。翁主旣已出第。今無可論矣。溵曰。引儀趙榮約。渠之地處陋污。不可置之朝籍。爲先刊去仕版。當該擬望銓官請罷職。從之。溵又曰。闕內跟隨法。固自申嚴。而今日雜人多入。有違淸肅。騎曹入直堂郞。請幷罷職。從之。樂洙等曰。臣謂亟正厚謙母子之罪。以洩國憤宜矣。敎以。予意有在。不允。
정조 0년 · 강
大司憲李溎。陳箚討鄭厚謙母子之罪。賜批。
정조 0년 · 목
箚略曰。開國承家。小人勿用。小人猶然。況亂賊乎。若今日之鄭厚謙。妖肚逆腸。天生戾種依籍城社。出沒深嚴。而至於讌喜之宅。鷄龍之庄。古所謂龍崗之枕。符䜟之應。擧世譁傳。惟我 先大王祖孫相依之 敎。可以感動臣隣。而厚謙則敢蓄猜嫌。常懷忿懟。乃於名位旣定日。身帶春官。偃然不起。而乃者昊天降割。萬姓號擗之時。略無哀遑之色。無非罪惡。而此尤彰著。伏願赫然明斷。明正典刑。至於和緩翁主。眞所謂是母是子。亦願卽日屛出。早賜勘處批以此非酬應之時以待公除後處分
정조 0년 · 강
政院議啓。請亟賜處分。賜批。都承旨徐浩修。左承旨金熤。右承旨李普行。左副承旨李養鼎。右副承旨洪國榮。同副承旨鄭履煥。
정조 0년 · 목
議啓。以爲卽伏見大司憲李溎箚本。則鄭厚謙母子之罪。不可一刻容貸。而及奉批旨。以待公除後處分爲敎。此何等罪惡。而不卽允許乎。伏乞亟賜處分。批以。已諭於入侍矣。
정조 0년 · 강
校理李昌漢陳疏討逆。賜批。
정조 0년 · 목
批以。已諭於入侍矣。
정조 0년 · 강
玉堂聯箚。討鄭厚謙。及尹養厚泰淵罪狀。賜批。校理鄭宇淳。兪恒柱。副校理李命勳。修撰朴在源。吳大益。副修撰金載人。尹行修。
정조 0년 · 목
聯箚略曰。郞伏見大司憲李溎箚本。乃是請討鄭厚謙母子之罪也。噫。厚謙窮天極地之罪。誠不可一日容貸於覆載之間。伏乞亟賜處分。屛黜翁主。快從憲臣之請。尢不可緩也。臣等。又有所憤惋者。海南定配罪人尹養厚。機張定配罪人尹泰淵。乃厚謙之腸肚相連。當此嚴討之日。不可不鋤治其黨與。爲先移配絕島。嚴加荐棘。批以。已諭於入侍。尹養厚尹泰淵事。依施。
정조 0년 · 강
命鄭厚謙遠竄。
정조 0년 · 목
敎曰。當初靳允者。予意在焉。大臣三司。請對討罪。恭默之時。有難多言。鄭厚謙施以遠竄之典。翁主旣以出第。今無可論矣。
정조 0년 · 강
竄鄭厚謙于慶源府。移配尹養厚于巨濟府。尹泰淵于蝟島。養厚泰淵。幷荐棘。
정조 0년 · 목
義禁府啓言。鄭厚謙遠竄事。啓下矣。慶源府定配所。請依例押送。又啓言。屛裔罪人尹養厚。投畀罪人尹泰淵。移配絕島荐棘事。啓下矣。養厚。巨濟府泰淵。蝟島幷移配。嚴加荐棘請依例押送。幷允之。
정조 0년 · 목
陽澤曰。 王大妃殿氣候何如。予曰。向勝後一樣而時有挑動之 候。湯劑令醫官議定可也。
정조 0년 · 강
王大妃殿進御加味人蔘養胃湯停止。加減蔘香散方中。去山藥蓮肉。加貝母半夏曲各一錢。自今日命煎入。
정조 0년 · 강
命進御加減心腎湯依前方。自今日煎入。
정조 0년 · 강
以蔡濟恭爲刑曹判書。李普行爲全羅監司。李錫稷爲比安縣監。口傳也
정조 0년 · 강
以趙㻐爲工曹參判。中批也
정조 0년 · 강
以金夏材爲承旨。
정조 0년 · 목
敎曰。行副司直金夏材。承旨爲之。
정조 0년 · 강
以李禾爲尙州牧使。金履基爲仁川府使。口傳也
정조 0년 · 강
以徐有防爲應敎。宋煥億爲副校理。李溎爲工曹判書。幷中批也
정조 0년 · 강
玉堂聯箚。請鄭厚謙母子。亟定王法。賜批不允。
정조 0년 · 강
掌令申昕陳疏。請鄭厚謙母子。及其黨李宅鎭等處分。賜批。
정조 0년 · 목
疏略曰。鄭厚謙母子。亟允諸臣之請。以洩臣民之憤。在春秋先治黨與之義。其附麗者亦宜鋤治。鳴呼。昨年九月十一日。 大行大王所下 傳敎中。工判下二字。伊日入侍承旨。事當卽請反汗。而都承旨晏然承書。少無疑難之色。眠無儲君。只有厚謙。臣謂李宅鎭。爲先絕島荐棘。至如安兼濟。亦其私人也。及叨湖藩。專事貪饕。旋按湖南。貪虐益甚。輦載馬輪。盡歸厚謙之家。此猶渠薄罪也。鷄龍之讖。自古已傳。身爲方伯。欲符其驗。大營別業。究厥所爲。萬萬叵測。臣謂安兼濟。亟令王府。嚴鞫得情。其兄寬濟。乙亥逆獄之後。以其子爲鳳輝之曾孫壻。赴擧占科。臣謂寬濟館職告身。亟令收還。仍施屛裔。斷不可已也。批以。上款事。不允。李宅鎭。論列旣如此。施以竄配之典。安兼濟。亦施削黜之典。寬濟。事係隄防。依施。
정조 0년 · 강
獻納李枰陳疏。討厚謙母子非逆。兼陳趙曮元義孫罪狀。賜批。
정조 0년 · 목
疏略曰。厚謙母子罪逆昭著。罪止遠竄。王章未伸。亟賜允從焉。噫。彼厚謙與麟漢翔雲。腸肚相連。代聽之前。有麟漢板肆不滿之言。代聽之後。有翔雲陰譎叵測之疏。前判書趙曮。締結養厚。附麗厚謙。昨冬秉銓也。首擬春曹。必欲角勝於貳極。至於貪財之狀。年前宋聚行之疏。眞是實際語也。前參判元義孫。曾任湖南也。散出貿鹽價二萬兩沿海諸邑三四月間。鹽七夕價。以三四錢。定給於浦民。及其六七月。一石價。以二兩收捧。且貿牟九千石。朝家作定。則每石一兩二錢。而折半則先爲取用。每石以六錢。六七月間。散給列邑。十月間。仍爲作租。轉以折半。未滿半歲。取息三倍。營還耗米。加用萬石。末難充數。則每石以二兩勒散充數。如許貪饕。曾是初聞。趙曮元義孫。幷施屛裔之典。以示懲貪焉。批以。上款事。不允。趙曮事。已處分。元義孫事。更待下敎。
정조 0년 · 강
召見戶曹判書具允鈺。刑曹判書蔡濟恭于廬次。
정조 0년 · 목
敎曰。趙曮元義孫俱係貪汚。而至於西民欲食其肉者。語意甚緊。非元義孫之比。不可不一問。具允鈺。蔡濟恭。皆退。其後。道臣幷令入侍。十目所覩。豈可一毫掩護乎。皆令思量其委折。無致登筵窘遁之弊。○予曰。戶判與趙曮。爲交承乎。國家他法。或有可寬。而至於懲貪之典。不可不嚴也。卿其詳奏趙曮之事。允鈺曰。臣以交承。考閱文簿。則營債四十餘萬盡捧云而多是虛錄請得之穀以爲賑資而歲前不爲經紀。以還分例給民云矣。予曰。李命彬奉使。誠無狀矣。允鈺曰。備局區劃米十萬石。發賣於江邊。一包之直。幾至十兩。而其餘則所聞以爲私用。至十萬兩云。然無文跡。民言則雖云幾十萬私用。而何可準信乎。濟恭曰。西民皆以爲載錢於船。致京第云。故臣曰。運錢則何患無從他區處。而必載之船隻。以煩人目乎。如此酬酢而此外別無所知矣。予命吏曹判書徐命善入侍。予曰。聞戶判言。則趙曮私用。殆近百萬之數云。若以贜律論之。死有餘罪矣。
정조 0년 · 강
命趙曮。渭原郡投畀。
정조 0년 · 목
敎曰。趙曮之貪汚。非但曾有宋聚行之疏俄者下詢之時。兩重臣所奏明白無疑。雖使曮啄長三尺。何敢自解。古之墨公。無以加此。在國法則不可以竄配薄勘。懲其罪。而其爲慰謝西民之道。姑先投畀於渭原郡。倍道押付。使西民咸知朝廷有懲貪之法。
정조 0년 · 강
命前平安道暗行御史李命彬拿囚。
정조 0년 · 목
敎曰。李命彬之年前書啓。不但以奉使無狀。厥罪難逃。其爲孤負恤民之 聖意。莫此爲甚。可謂罪上添罪。事係懲貪。不可尋常處之。前平安道暗行御史李命彬。爲先令該府拿囚。以待公除後處分。
정조 0년 · 강
承旨鄭履煥。上疏討洪鳳漢罪狀。賜批。
정조 0년 · 목
疏略曰。昨者憲長之箚。極論厚謙之罪。亦有罪大於此。惡極於此。惟彼鳳漢。若論其罪惡。則卽壬午所犯。及前參判臣金龜柱疏中事是已。鳴呼。壬午之事。卽我殿下之所不忍聞。而丙戌人蔘事。鳳漢旣不在嘗藥之任。使之不得純用羅蔘者。是何等罪而不加之誅乎。若夫所謂如是如是一段。殆亘萬古之逆。而彼麟漢之沮戲代理。敢發不必知之設者。亦其兄弟之共濟其惡者也。夫漢文。一中主耳。薄昭之罪。不至於凶逆。而猶能割恩斷義。置死而後已。況今鳳漢。豈可拘拘於戚屬之誼。而不忍於三尺之律乎。伏願卽命有司。亟正鳳漢之罪。批以。上款事。鳴呼爾何言此。予何聞此。此豈今日君臣上下所可忍提者耶。鳴呼。曾於辛卯二月初七日。 先大王泣謂予曰。他日汝之廷臣。若有以此二字事。陳于汝者。非但不忠於予。抑亦非汝之純臣也。予之所以處韓鍮沈儀之者。卽二字事也。非爲鳳漢也。廚房之物。先到於洪鳳漢勿待命之前。則外間之不知者。或以追到之物。以爲鳳漢贊予。其言亦無足怪。而當初事實則然。握手諄諄。命予識之。予時涕泣受 命。書之于簡。藏在至今此予所謂非今日君臣上下所可忍提者也。今爾此言。旣不知委折。則謂之忠憤可也。而事係莫重言涉曲諱。則爾何不十分商審而發。使予忍說此不忍說之言耶。昨見爾章。終夜不寐。舊痛新悲。交切于中。此何人哉。此何人哉。言旣不審。罪當難逭。而爾以疏逖之踪。只憑道路之傳。此正 先大王所敎無足怪者。予不深責。爾其諒之。人蔘事。方今査實。更爲處分矣。至於如是如是之說。頃年予在春宮時。私覿奉朝賀。奉朝賀奏予曰。邸下他日。若不追崇 垂恩墓。則安知無如戊申之徒。籍此而有推戴之擧。似當如是矣。如是之時。何以處之乎云。伊時予侍 大妃殿。語及 追崇義理。果以此言仰達矣。大扺原其心。則雖出於慮患。論其言。則實歸於妄發。聞之者之聲罪宜也。言之者之自明亦宜也。鳴呼。予以孤露餘生。所以爲命者。卽 慈殿與慈宮也。縱使奉朝賀設有罔赦之罪。奉朝賀。卽慈宮之親也。予。卽 慈宮之子也。此而斷之以法。如是容易。則其餘八議之親。更何論哉。爾之所引薄昭。譬於金龜柱地處可也。譬於奉朝賀地處。則未之可也。爾其思之。此非予辭令之時。强此呼寫者。欲使爾輩洞知其顚末也。方帶惟允。毋辭察職。
정조 0년 · 강
副校理宋煥億。上疏辭職。仍討洪鳳漢之罪。賜批。
정조 0년 · 목
疏略曰。臣本至愚極陋。玉署論思之班。何等淸選。而其可以苟然充數哉。亟賜鐫削焉。昨者。伏見承旨鄭復煥懲討鳳漢之疏。噫。鳳漢。壬午所犯。丙戌之所爲。及如是如是之罪。乃殿下之讎。一國之賊也。以殿下之明。亦必念及於此。而猶復拘於常規。不能亟斷以法乎。伏乞速行天討。批以。洞諭於鄭履煥之批矣。
정조 0년 · 강
副司直金漢耆。陳疏自列。賜批。
정조 0년 · 목
疏略曰。臣伏見鄭履煥疏本。則極論鳳漢之罪。而至擧臣姪壬辰疏中如是如是之事爲說。臣請略陳其㒹末焉。向年臣姪疏出之後。 先大王召賤臣 敎曰。卿須入白內殿聽下敎來傳可也。臣卽爲入侍于今 王大妃殿而仰質其言。則 敎以予未嘗誤聽矣。賤臣奏曰。卽今 聖上。不進水剌。不進湯劑。其在承順之道。宜存含弘之義也。遂退出進告于 先大王之前矣。若論其事之根木。則慈聖之未嘗誤聽。非但 慈聖知之。亦殿下庶幾洞燭矣然則臣之徒急於一時之彌縫而往復於君父君母之間者。固爲罔赦之罪。而自此以後。人心疑惑。有難家通而戶喩。及夫臣姪陳疏之際。不能同聲懲討。或誤聽耶。四字。乃反自臣口發之。是上負 慈聖。下愧臣姪也。玆敢首實。伏乞下臣司敗。批以。意謂卿之意見。不異於卿姪。而未料卿章之到於此時也。其時事實洞諭於鄭履煥之批。卿勿過辭。
정조 0년 · 강
殯殿進上內醫院雜種。命勿爲磨鍊。
정조 0년 · 목
敎曰。 殯殿進上他各司。皆以 奈物所用進排。其餘各樣物種。旣已除減。內醫院宜無異同。醍醐湯薏苡外雜種。依各司勿爲磨鍊事。分付。
정조 0년 · 강
命大司憲李溎等。幷削版門黜。
정조 0년 · 목
敎曰。幺麼厚謙。雜沓請討。有若時急竊發。迫在呼吸者然。至於勢炎熏天。莫敢誰何者。則側聽多日囁嚅畏約。試觀今日之朝延。果無角勝之臣乎。三司諸臣。只觀其利害之所在。不知其君父之爲重。良可寒心大司憲李溎大司諫李碩載執義金樂洙。司諫洪彥喆。掌令金鍾善。申昕。獻納李椑。持平沈基泰。正言沈商賢。校理鄭宇淳。李昌漢。兪恒柱。副校理李命勳。修撰朴在源。吳大益。副修撰金載人。尹行修。一幷削去仕版。門外黜送。
정조 0년 · 강
以徐有防爲應敎。宋煥億爲副校理。中批也
정조 0년 · 강
命李溎分揀。工曹判書除授。
정조 0년 · 목
敎曰。前大司憲李溎。雖不盡美。挺身出論。不可與隨衆波蕩者。同日而語。且昨冬一書。語雖糢糊。猶賢乎已。特爲分揀。工判今適有窠。除授。牌招察任。
정조 0년 · 강
罷判義禁金鍾正職。
정조 0년 · 목
敎曰。金鍾正。初信而後疑者多。自判義禁行公之日。至于昨日。而頗有顧護小人之跡。判義禁金鍾正。罷職。
정조 0년 · 강
召見大臣及諸臣于盧次。領議政金陽澤。吏曹判書徐命善。都廳郎廳李普溫。
정조 0년 · 목
陽澤曰。錦城尉及地師入來矣。予曰。有所得處乎陽澤曰。 昭寧園越麓甚好云矣。予命錦城尉地師進前。予曰。諸地師各陳所見。金基良曰。上下丙穴。無優劣之可言者矣。予曰。比 昭寧園。果何如。基良曰。此乃正幹也。金田曰。比 昭寧園。尤雄偉矣。予曰。坐向何如。田曰。酉坐卯向矣。予曰。過 靖嬪墓乎。田曰。然矣。予曰。自 昭寧園洞口相距幾何。田曰。爲數馬場矣。陽澤曰。 大行朝曾已屢次登臨云矣。予曰。誠不偶然矣。雖明日當初看審乎。錦城尉朴明源曰。都廳則雖曰三處幷爲看審而昭寧園洞口外二處。非看審之處也。 敎曰。明日。昭寧園靑龍第二岡高嶺鶯峰山下。都監堂上一員。錦城尉率地師金基良。李衡胤。金田。進詣。看審以來。依前除辭朝進去。
정조 0년 · 강
命左議政金尙喆許副。右議政李溵免相。
정조 0년 · 목
敎曰。當此國事泮渙之日。鼎席不備。予庸憂悶。左相之令欲一解。在於行且用之之意。而與其一向虛縻。曷若姑爲許副。左議政金尙喆許副。又敎曰。雖欲請討黨與。臺臣足矣。右相之請對時所奏。予則曰。決非大臣之體。其所失體以跟隨事。請罷騎堂。苟簡極矣。殊失故家之風。噫。治道之汚隆。專在宰相之賢否。主張治道。固難責之於泛泛宰相。而顧其職則豈不重歟。當此一初之政。不可以大官而有所曲恕。右議政李溵免相。
정조 0년 · 목
賓廳卜相。以領府事金相福。判府事金致仁。韓翼謨。前左議政金尙喆。前右議政李溵。判府事洪麟漢封入。敎曰。加卜。
정조 0년 · 강
拜鄭存謙。爲左議政。
정조 0년 · 목
賓廳加卜。以鄭存謙。徐命膺封入。以存謙批下。
정조 0년 · 강
承旨鄭履煥。上疏乞降處分。賜批。
정조 0년 · 목
疏略曰。臣敢將未盡之懷。以效必忠之悃。惟殿下垂察焉。嗚呼。上款事。臣不忍更提。而至於如是如是一事。亦不在費辭多卞。夫追崇之論。苟非凶肚逆腸。則孰敢萌諸心發諸口。況以推載之說。脅之持之。無所不至。則所謂戊申之徒。非渠而誰也。聖敎有曰。原其心則出於慮患。論其言則歸其妄發。噫嘻。追崇推戴之說。亦自其口發之。則國家所患者渠也。自他人慮之則可也。以渠慮渠。太不近理。臣實愚迷。終莫得以究解也。若夫人參事。萬口喧傳。又何待行査而後知哉。今殿下不惟不加之誅。將幷其義理而漫患之。此非忠臣義士之所以期望於殿下者也。伏乞明降處分。批以。昨日召爾前席。洞悉心腹。更何多諭。爾章又到。而上款事臣不忍復提云者。嘉爾之誠意也。下款相持者。爾以草野之踪。一章二章。執以不變。予之昨批云云者。豈或一毫循私而然哉。謂予漫漶者。不已過乎。噫。君臣之間。貴在相孚。爾之未諒予心。何至此孚。爾其勿辭卽爲察職。
정조 0년 · 강
諭判府事金尙喆。
정조 0년 · 목
敎曰。解卿相職。予豈得已也。卿之所遭。不過情外之說。而予之所以待卿者。豈淺淺乎。爲卿之地。諒卿之心。又開卿進身之路。卿其安心勿辭。卽爲造朝事。偕來史官。傳諭。
정조 0년 · 강
前縣令閔昌烈。上疏討洪鳳漢等。賜批。
정조 0년 · 목
疏略曰。惟彼洪鳳漢。以肺腑之親。居輔相之位。若使謹飭。臣分是盡。則前年人言之罔極。奚爲而至哉。若欲諉以過中之論而爲洪之地。則金龜柱追述父志。質言申語者。又何爲而發耶。及其情跡彰露。凶謀難掩。則潛何厚謙內通宮掖。引進匪類。作爲聲勢。鳳漢之貸頭假息。厚謙之力也。厚謙之醞釀禍胎。鳳漢之罪也。鳴呼。我殿下代聽之日。彼麟漢抑獨何心。以不必知三字。發之於前席。而敢懷沮遏之意乎。于此一事。尤可見弟兄同歸。施成凶逆而爲厚謙倡也伏乞聖明廓揮乾斷以鳳漢麟漢厚謙三逆。前後罪惡。亟加顯戮。以安 宗國。前道臣趙巖。以貪獨無耻之人。無限奸贓之跡。卽其寵裨權休。同惡而共濟者。付之有司而窮覈。則可得其實矣。令時道臣遂件嚴査。夬示邦憲。以謝民怨批以。爾之所陳。已諭先於爾章者矣。
정조 0년 · 강
以鄭元始爲應敎。金致顯。兪漢敬爲校理。李秉模。李鼎揆爲副校理。曹遠振。李儒處爲修撰。洪鳴漢。尹東晩爲副修撰。鄭益檢爲永柔縣令。幷口傳也
정조 0년 · 강
差下國葬都監堂上鄭弘淳。
정조 0년 · 목
該都監啓言。金鍾正罷職。代行副司直鄭弘淳。請差下。允之。
정조 0년 · 강
殯魂殿薦新炬。命除減。
정조 0년 · 목
敎曰。 殯魂殿薦新之物。無時別薦。則以其有弊。而瀆褻。五 奠中隨時兼薦事。已有 先朝受敎。殯魂殿元不設燎。別單中。各樣薦新炬。除減。以遵受敎。
정조 0년 · 강
命玉册文製述官及書寫官。差出。
정조 0년 · 목
敎曰。聞都監提調所奏。製述官。不可不趁卽差出云。而考出之實錄。旣不詳載。則以刊行之誌狀。當爲徵信。依 敬陵　章陵時典例。 眞廟追崇上尊號玉册文。及 孝純王后玉册文製述官。各一員。書寫官。各一員。寶篆文書寫官。各一員。啓下 廟號後加上 尊號玉册文。雖有前例。此與 中廟時有異 廟號同上於上 諡日今無加上之擧矣。勿爲磨鍊。樂章文事當撰進。而與常時有異。待祔 廟時撰進。以合禮意。有難臆斷。令禮官議于大臣稟處。
정조 0년 · 강
召見 山陵看審諸臣于廬次。都監堂上李重祜。錦城尉朴明源。相地官金基良。金田。李衡允。
정조 0년 · 목
昭寧園內初占處。再看審後。入來也。○予曰。更爲看審所見何如。明源曰。地師言。內主峰龍虎。果無欠處。凡眼則極盡矣。予曰。地師各陳所見。基良奏曰。再看審。則可謂天作之地矣。予曰。龍虎何如基良曰。如回龍顧祖形。靑龍高而蔽壬坎癸三方。白虎之低。論以地理。最好之格矣。田曰。果是十全大地矣。衡允曰。穴星尊嚴矣。予敎曰。 陵役之一日遲延可悶。明日總護使與本都監提調。及禮曹堂上各一員。進詣 昭寧園靑龍內第三崗初占處。看審以來。其在重其事之道。不可以一二地師之說擇定。總護使知悉。如有術業之稍優者一二人。亦爲帶去之意。自政院言于總護使。
정조 0년 · 강
命門黜罪人李碩載等。姑放。
정조 0년 · 목
敎曰。旣示飭意。門黜罪人李碩載等。門黜姑放。
정조 0년 · 강
上命世孫宮出還宮時。百官隨駕。
정조 0년 · 목
敎曰。世孫出還宮時。例以堂郞一員擧行。此後則百官依例隨駕。
정조 0년 · 강
令紙位捧出官。以承旨塡差。
정조 0년 · 강
重推承言色韓景勳。
정조 0년 · 목
令曰。下令之際。承言色極涉擾亂。承言色韓景勳從重推考。下令中 大報壇下令。朝報皆拔之。俄者下令。皆已拔之乎。知入。
정조 0년 · 강
領議政金尙喆。箚陳病狀未參賓對。賜答。
정조 0년 · 목
答以。卿恙余爲卿悶憲。賓對方今退定。卿須安心勿辭。加意將攝。以副余虛佇之意焉。仍令史官往諭
정조 0년 · 강
上御集慶堂。行藥院入診。召見直赴人等。余侍坐。
정조 0년 · 강
有政。吏曹判書徐命善進。
정조 0년 · 목
以鄭履煥爲副應敎。朴天衡爲副校理。吳大益爲修撰。申光祜爲金城縣令。李宅源爲禮安縣監。左議政世孫傅申晦。右議政李溵。幷單付。
정조 0년 · 강
以李溎。趙㻐。朴相老爲同義禁。李斗煥爲德川郡守。申熤爲泰川縣監。幷口傳也
정조 0년 · 강
命故奉朝賀金尙魯。爲先追奪。
정조 0년 · 목
敎曰。鳴呼。金尙魯之罪。可勝誅哉。當丁丑十二月二十五日。恭默閤入 侍時。 大行大王有所 下敎。則尙魯。敢以罔測不道之語。仰對前席。苟有一分臣子北面之心。萬古天下。豈忍發此等言於兩宮之間乎。 先大王譬之馮道。壬午年。復設東宮後。 敎予曰。尙魯。汝之讎也。予之勒令致仕。白予心於天下後世也。壬午事。雖不敢更提於他日。前壬午五年之時。釀壬午五年後非。卽一尙魯而已。拜稽聞 命。銘諸心肺。公除之後。方欲下敎。致顯以其罪逆之子。肆呈誣人之疏。有若無故者然。若此不已。其將渾夷夏同淑慝。而使東土衣冠之倫。盡歸於無君無父之域矣。昨夜見政院日記考知日子。若合符節。到此之時。何待公除之後。故奉朝賀金尙魯。當追施逆律。以正君臣之大義。使亂臣賊子知所懼而追律旣有 先朝禁令予何更創。爲先追奪官爵。
정조 0년 · 강
以鄭弘淳爲判義禁。
정조 0년 · 목
敎曰。此時判義禁。不可不備。行司直鄭弘淳爲之。牌招。
정조 0년 · 강
命承旨李養鼎罷職。以鄭文啓代之。前望也。
정조 0년 · 목
敎曰。右副承旨李養鼎。爲人不剛。予嘗非之矣。日昨筵奏。其後擧措。俱涉無嚴。亟施罷職之典。又敎曰。承旨前望單子入之。
정조 0년 · 강
召見刑曹判書蔡濟恭。承旨徐浩修于廬次。
정조 0년 · 목
予謂濟恭曰。卿聞丁丑十二月二十五日。恭默閤入 侍筵話乎。濟恭曰。不知矣。予曰。予親承 大行朝遺敎。當洞言之。其時 大行朝有患候。引見大臣於恭默閤。投溺缸 下敎曰。予病若此。萬一不諱。其於 宗社臣民何。今日果無衛瓘孫舜乎。尙魯佯若垂涕而奏曰。 殿下何如是過慮乎。 儲君之如此。臣亦先 殿下而有所料量云。伊時筵話如此矣。觀此所對。則其心所在。萬古逆賊矣。其後。尙魯連據首相。以 大朝事。告于 小朝。以小朝事。告于 大朝。互相欺蔽。讒構罔極。非 兩宮止慈止孝之 聖德其將置 宗社於何地。自丁丑以後。釀成壬午。其罪狀。不可勝記。而至於奏戊寅畿營 歷臨時事。關係尤大。暫時爲如廁 歷臨有何所害。而終至構奏 大朝乎。亂臣賊子何代無之。而豈有若尙魯之凶且獰哉。且此時 春邸。未有失德。而渠以首相包藏禍心。備極讒構。是所謂不共戴天之讎。 大行王在宥時。 命予之敎。良有以也。○敎曰。丁丑十二月二十五日恭默閤入 侍時筵話。今於刑判入侍。洞諭詳載。記注。雖與傳敎有異。亦非秘諱者。今日記注。許令諸臣見之事。分付堂后。
정조 0년 · 강
負罪臣申昕。陳疏。請尙魯追律。賜批。
정조 0년 · 목
疏略曰。追奪罪人金尙魯之罪。可勝誅哉。曰以耇輝之逆。追施當律。況以尙魯而豈可一刻容貸哉。亟令有司。卽施收孥籍產之典。臣方在刊削之中。玆敢冒罪仰陳。亦治臣瀆擾之罪。批以。雖非爾疏旣有執法之臣。甚涉濫矣。
정조 0년 · 강
戶曹判書具允鈺。上疏自劾。賜批。
정조 0년 · 목
疏略曰。厚謙之罪惡已著。凡厥親知。俱被司直之論。臣與厚謙。本有世誼相識已久。且臣侄庠之年前禍色。專由於見忤兩家而然。故不無畏約之心。相見輒加意待之。昨冬。伏奉下敎。卽已顯絕。然懲討方嚴。相親之目。尤覺驚心。伏乞先削臣職。仍治臣罪。批以昨冬下敎。已諒卿心。今者卿章。可謂過矣。卿其勿辭。明日入侍。
정조 0년 · 강
校理李秉模。疏請尙魯子侄安置。兼討厚謙等。賜批。
정조 0년 · 목
疏略曰。卽伏見傳敎下者。古今天下。安有如尙魯之凶逆哉。究厥罪逆。決不可追奪而止。子侄之肆處輦轂。大關法紀。伏願亟賜處分。尙魯子侄。幷令安置。以懼亂賊。第念厚謙麟漢之逆節。畢露無餘矣。伏願亟加常憲焉。近日以來。春秋治黨之法。可謂略擧。而洪良漢之作鄭家爪牙。趙宗鉉之爲賊心腹。有口皆言。臣謂良漢宗鉉。竝施荐棘。斷不可已也。近者言事之章。皆蒙批旨。而獨於金若行之疏。尙靳一字之批。乞降明旨。以定國論。批以。尙魯子姪事。依施。鄭厚謙事。旣諭三事之批。洪麟漢事。從當商量處之。洪良漢。趙宗鉉事。過矣。近日朝象之波蕩。果如爾言。此誠君臣上下共念鎭安之時。予當留意。金若行批。亦當下敎矣。
정조 0년 · 강
召見承旨徐浩修校理尹東晚于廬次
정조 0년 · 목
予命浩修。讀東晚疏。至終靳兪音句節。予曰。此兪字指何事耶。對曰。下之所請。尙靳允從。故請此兪音矣。予曰。下之所請。何事也。對曰。鳳漢。麟漢。厚謙事也。予曰其律名以何請之乎。對曰施逆律矣。予曰。三人。俱請逆律乎。東晩囁嚅不質言予曰儒臣旣爲此疏。而特借方寸之地。使之畢陳。則當直對而何如是囁嚅也。對曰。三人皆請逆律矣。予曰。奉朝賀。亦請逆律乎。對曰。然矣。再詢曰。然則儒臣所請。果是奉朝賀耶。對曰。三司諸臣。旣發之後。臣不可泯默。故如是陳疏矣。予曰。爾不見批旨乎。對曰。見之矣。予曰。旣曰見之。則應見 慈宮不安四字之敎矣。對曰。見之矣。予曰。奉朝賀若施逆律。則　慈宮必不安矣。 慈宮不安。則予亦不安於位。天下豈有無母之國。豈有無君之國乎。先儒有竊負之正論。儒臣當有義理所執者。其令參陳。對曰。三司之臣。旣請之。故臣亦隨衆而陳之矣。予曰。何如是糢糊而對乎。其須明陳之。對曰。自下雖請之。處分則在上矣。予曰。是何言也。爾雖請之。欲自上不允云乎。對曰。莫非臣輕率之罪也。予曰。俄云奉朝賀請施逆律矣。頃刻之間。變辭以對曰。聖敎至當。陳疏輕率云者。何前後之判異也。疏中爲殿下惜之云者。指何事也。對曰。聖敎至此。臣惶恐不知所達矣。予曰。上疏。則旣請逆律。筵奏。則自眼輕率。批答從何爲之乎雖有筵奏不可以出擧條且職非臺閣。不可以前席避嫌。爾將何爲之乎。對曰。上疏若不入啓。則所當還持去。而旣已入啓。臣罔知所措矣。予曰。疏批若不下。則外間不知此狀。必謂堂疏留中。予甚難處矣。對曰。臣當出去。更陳自服之疏矣。予曰。有如此例乎。爾今自請更疏而外人或以爲自上指導。則將奈何。予謂注書。曰此筵話。分明記注可也。予曰。鄭履煥之當初陳疏。無或怪也。而爾則見鄭疏批答後。敢如是效嚬。予豈不以律嚴處。而特命入侍。假之方寸之地者。蓋 大行朝。以尹東晢之弟。親同㦤親。故予今仰體。如是寬假矣。予敎曰。尹東晩入侍時。以聖敎至當。上疏輕率。更爲上疏。質言出夫。原疏上款。今無可答之語。下款。非時急者。目今酬應甚難。尹東晩上疏留院。以待下敎。
정조 0년 · 강
命尙魯子致讓等安置。致顯待處分。
정조 0년 · 목
義禁府啓言。尙魯子致讓旌義縣。致顯黑山島。侄致恭巨濟府。致良楸子島。幷安置。請押送。允之。敎以致顯外。竝發配。致顯待明日處分。
정조 0년 · 목
敎曰。今日注書擧措。甚涉倨傲。有下敎於承旨。則渠焉敢以情勢徑出乎。幺麼小官。若知國綱。焉敢若此。注書韓用龜。汰去。
정조 0년 · 강
命文聖國亟施孥籍之典。
정조 0년 · 목
敎曰。予之銘心庸骨者。非但一尙魯。又有文聖國。本事從當洞諭。而尙魯旣已處分。則其在王章。不可拘於公除前。淑儀文氏。私第安置。聖國臥死牑下。未施當施之律。斬屍之律。旣有禁令。雖不更創而其令王府。亟施孥籍之典。○義禁府啓言。聖國亟施孥籍之典事。啓下矣。其父母。妻妾。子女。祖孫。兄弟。姊妹。子之妻妾。伯叔父。兄弟之子。年歲姓名存沒居住。令漢城府考出帳籍。幷一一擧行。而籍沒家產。破家猪澤。降邑號。罷守令等事。請令各該司擧行。允之。
정조 0년 · 강
上御集慶堂。行次對及入診。余侍坐。
정조 0년 · 강
召接承旨徐有隣及下直守令于尊賢閣。
정조 0년 · 목
令曰。該房承旨與下直守令。同爲入對。○禮安縣監李宅源進前。余曰。爾須仰體宵旰之憂。各別撫摩可也。余曰。陪從承旨誰當進去乎。有隣曰。金文淳似當陪從矣。余曰。次對。右相旣以明日稟定。當於診筵後引接。晚後來會事。分付備局。
정조 0년 · 강
余詣興泰門幕次。親押 皇壇春 享香祝。仍行次對。
정조 0년 · 목
具翼善冠袞龍袍。步出今在門。座興泰門幕次。承旨徐有慶。準祝文讀訖。余親押。香室官員奉 香祝出。余曰。近來文風掃地。今番之科。其或有可觀者乎。右議政李溵曰。文風之振發。專在於上之導率矣。余曰。文官若不文而昧於義理。則國不亡而自亡。余之思所以振文風者。靡不容極。蓋湖堂之選。實爲聳動文士。而年前所選者。多不稱職。可不寒心乎。其在激勸之道。不可不更爲極選。擧動後文衡。卽爲擧行可也。余曰。藝文應敎。亦一右文之一助也。廢置其官。已爲百餘年矣。其在振勵之道。復古何如。吏曹判書徐命善曰。右文之化。朝野方屬目。今若復古。則誠好矣。余曰。 中廟丙申。選湖堂而今年若又選之。則事非偶然矣。溵曰。年紀偶合。尤益光鮮矣。余曰。藝文應敎。選湖堂後。擧行可也。
정조 0년 · 목
右議政李溵達言。漕船上來時。護送指路等蓈。畿湖沿海邑。更加嚴飭。請一依兩南例。着實擧行。依之。
정조 0년 · 강
令關東外。已復命御史。重推。
정조 0년 · 목
右議政李溵達言。今番諸道察民隱使。遍行一道。無邑不往。而及其歸。奏褒貶黜陟之間。初不議到於守令治否。事雖已往。不可不使之警。關東御史。則雖若干邑。猶有論列。其外已復命諸御史。請幷從重推考。依之。
정조 0년 · 목
右議政李溵達言。凡係料利之事。實爲病民之大者。京而各軍門。外而各營邑。前後朝令。非不申嚴。而歲月寢久。每有解弛之弊。更加嚴飭。又或有犯者。則繩以重律之意申飭。至如軍門貿米之事。應用支放不足者。使廟當知之。其外則請一體禁斷。依之。
정조 0년 · 강
飭木禁解弛之弊。
정조 0년 · 목
右議政李溵達言。各處封山日漸童濯。尤爲寒心。申飭各該道。使之各別摘奸。請俾無如前之弊。依之。
정조 0년 · 강
令江界蔘價與還弊。矯捄。
정조 0년 · 목
戶曹判書蔡濟恭達言。關西御史書啓。下備局已久。而尙未回啓矣。江界蔘價踊貴。一錢之價。將爲十餘兩。而自朝家定給之價。不過爲四兩。故江民不勝支當。昔之二萬餘戶。今爲七千戶云。且江界還穀最多。年年增耗。將至數千萬石之多。此弊尤甚於蔘弊。此兩件事。不可不大變通。請下詢大臣處之。余詢大臣。右議政李溵曰。他道蔘價。已有加給之例。獨於江民以舊價責之。亦甚可矜。若折其耗穀。添給蔘價。則可省民弊。戶判所奏。誠得宜矣。余詢諸備堂。仁陽君李景祜。司直具善復等曰。近來採蔘漸漸稀貴。若不增給其價。則民必離散。戶判所奏。可謂省弊之策也。令以時任府使。出自宰列。今過周年。未聞有蠲恤之政。此豈特簡之意乎。此是大變通之事。若其人依舊。其政如前。則豈可省民弊敷惠政耶。若擇送廉簡之人。則其在矯捄之道。不無可益之道。右相與領相。相議爲之可也。
정조 0년 · 강
大司憲趙載俊。執義金樂洙。掌令李昌漢等。避嫌乞遞。賜答。
정조 0년 · 목
載俊等。避嫌略曰。臣等積違召令。罪在溺職。雖以待臺閣之睿意。罰止重推。臣等自處之義。職忝風憲。帶推行公。大關廉義。其何敢晏然於臺次乎。請令遞斥。答以勿辭。
정조 0년 · 강
有政。吏曹判書徐命善。參議洪檢進。
정조 0년 · 목
以鄭履煥爲藝文應敎。洪彥喆爲司諫。尹行元爲持平。沈相賢金致信爲正言。朴知源爲敦寧參奉。李英遠爲 獻陵參奉。知源以下。幷初仕也。
정조 0년 · 강
上御集慶堂。召見請對諸臣。余侍坐。
정조 0년 · 목
上眩候又作。如 就寢時。 喉間微有痰響。氣度喘促不平。余侍 傍。泣謂右議政李溵曰。近日　聖候如此。長時煎迫之中。 痰眩添劇。則 喘氣又如此。 譫語等 症候。隨以發矣。此已萬萬罔措。而 譫語症候少息。則似睡非睡。無或過半日。或至數時。若此之時。雖茶飮之屬。果難勸進。今日卿等。適値入侍仰瞻矣。使醫官進前 診察可也。溵請 診候。 上不答。余曰。如此之時。雖自內强請起寢。而未有發落。但有 喉間之痰響煩聒。問 候亦甚悚悶矣。
정조 0년 · 강
召接承旨徐有隣于尊賢閣。
정조 0년 · 목
有隣曰。明日動輿時。 湯劑當爲煎進乎。余曰還宮後煎進。余曰。卿以末望爲提調矣。有隣曰。頂踵毛髮。莫非 聖恩也。余曰。明日入 侍。雖坐直入侍。卿必隨入。余曰。靑頭鴨求得否。對曰僅得二首矣。
정조 0년 · 강
上御集慶堂。召見承旨徐有隣。余侍坐。
정조 0년 · 목
上良久無 下敎。只 命中官。問時刻何其久也。有隣奏。臣等入來已久矣。 上命書酉時字。而有隣未能諦聽。余侍 傍謂有隣曰。似非 傳敎命書者也。又謂曰。今日 聖候添劇之中。自日暮後尤甚。昏眩之 候如此。罔措焦迫。此將奈何。如此之時。不避煩聒。必有奏語之聲然後。似睡之意少勝矣。卿更以抽待草紙之意仰奏也。余又從 傍按摩 御手。警咳良久。 上曰。人定已過乎。中官對以未下矣。余奏承旨入來。 上曰。承旨何爲而入來乎。有隣曰。抽出草紙以待矣。 上曰。予之精神如此矣。 命書。傳敎曰。云云而未能諦聽。有隣讀公事。 上又命書。傳敎數行而似是譫語之 敎。有隣讀奏訖。奏曰。未詳 傳敎辭意。不敢頒布矣。 上無發落。余曰。此時 症候添劇。有難更聒。姑以退出之意仰 稟。 上亦無發落。余曰。近日症候每日若此。而愼重之道。不可緩忽。作近日例。湯劑出去。卽爲煎待。入 侍與煎入間。從便待令。
정조 0년 · 강
上御集慶堂。行藥院入診。余侍坐。
정조 0년 · 목
余謂藥院提調徐有隣曰。近日 症候添劇。每日罔措之中。自夕後痰眩之 候益添。 眼胞開睫。肢末寒溫。異於常時。故仰請 診候。而無發落。仰請進 湯。而又無發落。有頃。 手部寒氣尤甚。試進數匙桂橘茶。則似有溫氣。旋復寒冷。焦迫罔措之極。一邊仰奏卽今 診察矣。 湯劑煎待乎。有隣曰。煎待矣。余使吳道炯 診候。道炯 診察後奏曰。 脈度少縮。此必 痰候之停滯而然矣。白沸湯先爲 進御。而桂橘茶加藿香一錢煎進似好矣。余扶 上以匙進白沸湯。 上乍欲回臥。余扶奉轉臥。微有 玉音而有戰掉之氣 上曰茶飮來乎。有隣等未及諦聽。余謂有隣曰。似是茶飮煎來之 敎矣。茶飮速爲煎來。都提調提調。如在闕下。使之速爲入來。都提調金相福。提調朴相德入 侍進茶飮。 上進茶飮。俄而吐出痰涏及茶飮。余垂泣焦遑。連使醫官 診候。謂道曰。今則肢末寒冷愈甚。將奈何。道炯曰。 氣度不能斡旋自然如此矣。 上似就寢。久無痰響。道炯 診候訖。奏曰。 脈度已無可望矣。今則無他可進之藥。以一兩重粟米飮進用似好矣。令粟米飮速爲煎入。余令諸承旨時原任大臣入 侍。又令錦城尉朴明源。昌城尉黃仁點。鄭厚謙。金孝大。金漢耆。金漢老入 侍。按察訖。諸臣曰。萬萬罔措矣。
정조 0년 · 강
行 廟 社山川祈禱。
정조 0년 · 강
上命大寶傳于王世孫。
정조 0년 · 강
卯時 上昇遐于慶熙宮之集慶堂。
정조 0년 · 목
內侍。以常 御上服左荷之。陞自前東霤。左執領右執腰。北向三呼曰。 上位復訖。以衣入覆于 大行大王上以燕几綴足。
정조 0년 · 목
余去上服被髮。着素服扱上袵。 中宮殿 惠嬪宮世孫嬪宮。皆去冠及上服被髮。着素服哭盡哀。
정조 0년 · 강
令 沐浴襲時。時原任大臣。奉朝賀。諸承旨。禮曹三
정조 0년 · 목
堂上。兩司長官。諸玉堂。諸春坊。入參。
정조 0년 · 강
令藥院諸臣勿待罪。
정조 0년 · 목
因藥院待罪達辭。答以因余罪惡。遭此罔極之痛。寧欲滅死而不可得矣。卿等勿待罪。
정조 0년 · 강
以領議政金尙喆爲院相。
정조 0년 · 목
政院達言。 大行初喪時。首相稱以院相。參坐本院。凡大小事。裁處稟達矣。請今亦依例爲之。依之。
정조 0년 · 목
因院相金尙喆稟達也。
정조 0년 · 목
院相金尙喆達言。今此增廣文一二所試場。請令撤罷。從之。
정조 0년 · 강
令嗣位蓈目還給。
정조 0년 · 목
因該曹嗣位蓈目草記令曰。罔極之中。何忍聞此草記。還給。
정조 0년 · 강
以資政殿爲 殯殿。
정조 0년 · 목
因總護使達稟。有是令。
정조 0년 · 강
大報壇祭。令停止。
정조 0년 · 목
禮曹達言。自初喪至卒哭。幷停大中小祀達下矣。大報壇祭。請依禮文停止。從之。
정조 0년 · 강
令 壽衣襨中花緞勿用。
정조 0년 · 목
令曰。 壽衣襨自內措置已年久矣。或有文緞而大行朝。旣禁紋緞。則不可用於 襲斂諸具。紋緞當改造矣。余今荒迷有難照檢。執事中錦城尉。於喪事。素稱諳熟。卿與之看檢。卽爲來稟。又令曰。雲紋緞。則常時袞袍所用。非禁物當用之。其他花緞幷勿用。
정조 0년 · 강
令 梓宮以雲字 梓宮進用。
정조 0년 · 목
因 梓宮單子有是令。
정조 0년 · 강
令 泰寧殿樻子。移置 梓宮前。
정조 0년 · 목
令曰。 泰寧殿有樻子。以 萬歲後。移置 梓宮之前。有所 遺敎。到今思之。崩迫罔極。總護使與都承旨史官一員。卽往奉來。
정조 0년 · 강
禮曹。以 襲具用黼殺翼善冠袞龍袍。達。
정조 0년 · 목
該曹達言。黼殺。依庚子甲辰已行之例。及喪禮補編襲具條。亦如此載錄。今亦依此。分付尙方。
정조 0년 · 목
時至。午時。余入 御床傍。俯伏哭。諸臣在戶外哭訖。內侍去戶內障子。錦城尉朴明源等。設平床於戶內。內侍進香湯。奉而頮之。 沐浴如儀訖。執事者先薦枕於襲床上。次鋪畵玉帶。次鋪袞龍袍。多紅雲紋大緞次鋪草綠金紋大緞袷★(衤+蒦)。卽半臂蓋無䄂者次鋪玉色貢緞長衣。甫羅貢緞長衣。次鋪雲紋柳靑大緞中赤莫。藍貢緞中赤莫。紫的鄕織中赤莫。草綠貢緞中赤莫。次進有紋白紗單衫。次進白雲紋紗單袴。次進白貢緞大袴次進白貢緞襪。次進藍廣織腰帶。次進藍廣織脚帶子。次進網巾黑綃。次進吐手藍廣織。次進握手。剪爪及落齒髮囊。仍遷奉于床上。 襲訖。行 飯含如禮。內侍設 靈座。行 奠如儀。在位皆哭盡哀。○令曰。朝晡哭。今日則隨時爲之。自明日依丁丑年例爲之。
정조 0년 · 강
藥院口達。請進粥飮。賜答。
정조 0년 · 목
藥房口達以爲。伏聞米飮全無所進。實不勝憂迫。玆敢奉進粥飮。抑哀强進。奉勸 中宮殿及 惠嬪宮。以盡扶護之道。答以。頑不滅死。又無疾病。卿等勿慮焉。　中宮殿 惠嬪宮已勸進矣。
정조 0년 · 강
大臣率百官庭達。請王世孫嗣位。賜答。領府事金相福。判府事金陽澤。韓翼謨。領議政金尙喆。左議政申晦。右議政李溵。
정조 0년 · 목
相福等達言。皇穹不弔。遭此天崩之慟。以邸下出天之孝。皇皇號擗。靡所止極。而第念嗣位。乃是有國不易之典。 列聖已行之禮。昨日該曹草記之還給。雖出於我邸下罔極之至情。天位不可暫曠。勉抑哀痛。亟從有司之請。答以。罔極之中。又聞不忍聞之言。崩迫而已。卿等更勿煩言。少安余心。○再達。答以。一達二達。徒增崩迫。○三達。答以。余心罔極。卿等勿復煩余。
정조 0년 · 강
院議達。請王世孫嗣位。賜答。都承旨徐有隣。左承旨蔡弘履。右承旨徐有慶。左副承旨吳載紹。右副承旨金文淳。同副承旨李養鼎。
정조 0년 · 목
議達以爲。今日億兆生靈之顒望於邸下者。惟在於早正位號。亟承統緖。以邸下之大孝。何不念及於此乎。伏願亟賜兪音。答以已諭於庭達矣。○再達。答以。已諭於庭達矣。○三達。答以。已諭於政批矣。
정조 0년 · 강
兩司聯達。請王世孫嗣位。賜答。大司憲趙載俊。大司諫李碩載。執義金樂洙。掌令申昕。李昌漢。持平沈基泰。獻納李枰。
정조 0년 · 목
聯達略曰。伏念大位。不可一時暫曠。 宗社不可一日無主。我朝 列聖。自有已行之舊典。請亟從有司之請。答以諭於政院矣。○再達。答以。已諭於政院矣。○三達。答以。已諭於政院矣。
정조 0년 · 강
玉堂聯箚。請嗣位。賜答。校理鄭宇淳。副校理趙尙鎭。修撰尹東晩。副修撰尹行修。
정조 0년 · 목
聯箚略曰。今日八域含生之所仰祝於邸下。惟在亟承大統。早定位號。惟願少抑哀慟。勉循群情。答以。已諭於兩司。而昨日大臣之筵奏。或未聞之矣。○再箚。答以。已諭於政院之達矣。
정조 0년 · 강
御製開刊。令詳考前例以奏。
정조 0년 · 목
令曰。 先朝御製之製下者甚多。雖片言隻字。不可不編次開刊。而若於 因山前。難以開刊。則以一本謄出。舊本則欲納于 退壙。此意與院相相議以奏也。若開刊則當設徧輯廳。而 肅廟時亦有 御製開刊之例。亦詳考前例以奏。
정조 0년 · 목
時至申時。執事者。先設龍紋席。次鋪褥。次鋪絞。次鋪柳靑金線衾。次鋪白雲紋大緞袴。次鋪眞紅絳紗袍。次鋪玉色紫的草綠廣織三色中赤莫。次鋪雲紋大緞狹䄂烟豆色稀紋緞狹䄂訖。乃遷 大行大王于床上。小斂如儀。斂衾結絞。還奉于 御床訖。在位者。俯伏哭。內侍設 靈床。奉安 神帛。設銘旌于 靈座之右。宗戚執事。陞詣座前。行小斂奠如儀。 小斂時衣襨。絳紗袍。白綃橫絞三。白綃長絞。柳綠金線衾。甫羅鄕織長衣。藍貢緞狹䄂衣。甫羅貢緞狹䄂衣。藍貢緞中赤莫。軟藍貢緞中赤莫。多紅廣織道袍。藍貢緞中赤莫。軟藍貢緞中赤莫。紫的鄕織中赤莫。草綠廣織中赤莫。玉色藍扇緞藍廣織長衣。玉色宮綃長衣。甫羅宮綃長衣。土色有紋廣織長衣。玉色有紋紗背子。草綠有紋紗背子。豆綠有紋緞背子。玉色有紋緞背子。甫羅有紋緞中赤莫。草綠有紋緞長衣。草綠鄕織中赤莫。甫羅有紋綾長衣。甫羅有紋大緞長衣。藍有紋大緞道袍。藍扇緞道袍。藍有紋大緞道袍。藍扇緞道袍。草綠大緞袷★(衤+蒦)。柳綠大緞袷★(衤+蒦)。多紅廣織公服。藍有紋紗道袍。草綠有紋紗袷★(衤+蒦)。多紅廣織朝服具裳蔽膝。豆綠有紋緞中赤莫。草綠廣織道袍。藍廣織道袍。草綠有紋綾長背子。豆綠有紋緞中赤莫。玉色有紋緞中赤莫。豆綠有紋綾長衣。豆綠無紋紬長衣。爛豆色袷★(衤+蒦)。白雲紋大緞袴。藍廣織吐手。白廣織行纏。玉色廣織中赤莫。草綠廣織中赤莫。多紅貢緞背子。玉色鄕織中赤莫。草綠廣織中赤莫。紫的廣織長衣。豆綠廣織長衣。甫羅有紋綾長衣。玉色有紋綾長衣。紫的有紋緞袷★(衤+蒦)。沈香稀紋緞長衣。多紅有紋綾袷★(衤+蒦)。玉色廣織長衣。玉色鄕織長衣。
정조 0년 · 목
藥房口達以爲。臣等。伏見邸下任情哭泣。全無所進。且伏念 中宮殿。 惠嬪宮哀毀罔極。必多傷損。實不勝焦迫。玆敢奉進菉豆粥。抑哀勉進。仍爲奉勸於 中宮殿 惠嬪宮。答以罔極昨日已諭卿等勿慮焉。 中宮殿。 惠嬪宮。當奉勸矣。
정조 0년 · 강
大臣。率百官庭達。請嗣位。賜答。領府事金相福。判府事金陽澤。韓翼謨。領議政金尙喆。左議政申晦。右議政李溵。
정조 0년 · 목
相福等達言。帝王之孝。莫大於踐位承統。誠以重在 宗社。義掩其哀故也。伏乞少抑罔極之痛。亟循有司之請。答以。又何若此。○再達。答以。卿等又何若此。罔極而已。○三達。答以。崩迫而已。○四達。答以。崩迫罔極。卿等勿復煩余。○五達。答以。何若是耶。
정조 0년 · 강
院議達。請嗣位。賜答。承旨徐有隣。蔡弘履。徐有慶。吳載紹。金文淳。李養鼎。
정조 0년 · 목
議達以爲。惟此大禮。卽是古今不易之常典。以邸下之達孝。何不念及於此哉。代 親之痛。雖有所不忍。繼序之蓈。實不容少緩。伏乞亟許允從。答以。已諭於庭達矣。○再達。答以。已諭於府院之達。○三達。答以。已諭於庭批矣。○四達。答以。已諭於庭批矣。○五達。答以。已諭於庭批矣。
정조 0년 · 강
兩司合達。請嗣位賜答。大司憲趙載俊。大司諫李碩載。執義金樂洙。掌令申昕李昌漢。持平沈基泰。獻納李枰。
정조 0년 · 목
合達以爲。天位不可一時暫曠。而邸下之靳許。已經日矣。此豈聖人繼述之事。而亦豈仰體付托之重者乎。亟允臣等之請。以副一國之望。答以。已諭於庭達矣。○再達。答以。已諭於庭達矣。○三達。答以。已諭於院批矣。○四達。答以已諭於政院矣。○五達。答以。已答庭請矣。
정조 0년 · 강
玉堂聯箚。請嗣位。賜答。校理鄭宇淳。副校理朴天衡。趙尙鎭。修撰尹東晩。金致顯。副修撰尹行修。
정조 0년 · 목
聯箚略曰。顧惟我 大行大王。以四百年 宗社之重。投遺而付卑者。專在於我邸下。則邸下其不思所以承膺之乎。八域群生。奔走號哭。顒望而願戴者。亦惟在於我邸下。則邸下其不思所以慰答之乎。今日臣等之言。卽擧國同然之情也。伏乞亟降兪音。答以。已諭於喉院之達矣。○再箚。答以。已答府院矣。○三箚。答以。答於兩司矣。
정조 0년 · 강
引接院相以下于集慶堂。院相金尙喆。總護使申晦。錦城尉朴明源。昌城尉黃仁點。工曹判書金漢耆。副司直金孝大。